Bendt Bendtsen (KF), 1998-06-26:
Der er ingen tvivl om, at der er stor forskel på det, der er konservativ udlændingepolitik, og det, som er regeringens udlændingepolitik.
Ændringsforslagene havde vi til behandling i salen i går, og med de skingre indlæg, vi har hørt i dag, var der måske nogle partier, som glemte at fremsætte forslag til ændring af udlændingeloven.
Og jeg vil da gerne sige i disse VM-tider, at i Det Konservative Folkeparti har vi valgt at spille med på banen.
Man kan vælge at stille sig ude på sidelinjen og råbe op uden at have indflydelse på spillet.
Men det betyder jo ikke, at vi ikke, når vi kan sætte et nyt hold, kan skabe flere resultater.
Vi er gået ind i den her debat, fordi vi ville skabe resultater, og i debatten i går blev det jo også klart tilkendegivet flere steder fra, at der var markante borgerlige resultater i de ændringer til udlændingeloven.
I går diskuterede vi, om vi skulle have opstrammet de facto-reglerne for at minimere tilstrømningen til landet af fremmede.
Fru Pernille Frahm spurgte så, om det var, fordi vi fra konservativ side ville minimere tilstrømningen.
Ja, vil jeg gerne sige, det var det.
Der blev også spurgt i går, om vi ville komme med nye forslag senere.
Ja, det gør vi.
Og jeg vil gerne sige til fru Pia Kjærsgaard & Co., at når vi har muligheder for at stramme op på det her område, så gør vi det.
I går talte vi også om, at flygtninge ikke skal være indvandrere i løbet af tre år.
Det var derfor, Venstre og De Konservative havde et 7-års-krav, og det blev vi stemt ned på.
Vi må konstatere, at det var der ikke politisk flertal for.
Boligdelen, som var inde i forhandlingerne, blev vi også stemt ned på.
Det er klart, at vi ønsker en forstærket indsats i nærområderne, hvor flygtningestrømmene opstår, og vi ønsker et stop for ulandshjælp til de lande, som ikke vil modtage egne statsborgere.
Jeg vil gerne sige, at i Det Konservative Folkeparti er vi hverken til den åbne ladeports politik eller til det modsatte.
Vi går ind for en hård, men retfærdig politik på det her område.
Og når vi ser på resultatet af forhandlingerne omkring den nuværende udlændingelov, omkring de stramninger, der er kommet ind, er det klart, at der er kommet en stramning af kravet for at få tidsubegrænset opholdstilladelse. Et af de lodder, der har vejet meget i vægtskålen for Det Konservative Folkeparti, er de helt markante stramninger, der er omkring udvisningsreglerne for kriminelle udlændinge.
Vi har diskuteret det mange gange her i salen.
Der er ingen tvivl om, at familien Danmark ønsker opstramninger på det område, og jeg vil da gerne se nogle af de partier på den yderste højrefløj, der ikke kan stemme for det her.
Så har vi da i hvert fald lidt at diskutere på sigt.
Vi er gået efter at få resultater; det har vi fået.
Der er også opstramninger i forsørgelseskravet; der er stramninger af straffen for menneskesmugling; der er en løbende vurdering af forsørgelseskravet.
Der er nogle opstramninger omkring udlændingeloven, der gør, at fremmede, der kommer hertil, ikke bliver lagt for had, og de få, der misbruger reglerne, tager vi hårdere fat om.
Derfor har vi i Det Konservative Folkeparti besluttet, at vi stemmer ja til ændringerne af udlændingeloven, og når jeg så går over til integrationsloven, vil jeg gerne sige, at tingene hænger sammen.
Vi mener, at de to love hænger utrolig meget sammen, og derfor har vi også været meget optaget af, at de mennesker, der får lov til at blive i Danmark, så hurtigt som muligt skal lære at klare sig og sine, og vi mener egentlig, at der er utrolig mange gode elementer i integrationsloven på det her område.
Allerede i august 1997 fremlagde Det Konservative Folkeparti sit forslag til integration, og deri er en hel del
af de elementer, der ligger her med øget undervisning i dansk, med øget aktivering, og hvis man ikke ønsker at deltage, skruer det offentlige i for hanen
Der er ingen tvivl om, at det gør vi, fordi vi mener, det er positive elementer.
Når det er sagt, vil jeg gerne sige, at i Det Konservative Folkeparti var vi dybt, dybt skuffede over den opførsel, vi så fra Det Radikale Venstre.
Vi var klar til at sige ja, vi var klar til at slå sømmene i forleden torsdag, da man så løber fra den del af aftalen, der har med boligdelen at gøre.
Så siger man: Jamen er det ikke et forslag i udlændingeloven?
Jo, det er det.
Derfor er vores stillingtagen i dag, at vi vil undlade at stemme til integrationsloven.
Vi bærer selvfølgelig den her lov igennem, som der blev sagt, når vi ikke går imod den, men jeg vil sige, at der er så mange positive elementer.
Endnu en gang: De mennesker, der har fået lov til at være i Danmark, skal behandles ordentligt.
Så hurtigt som muligt skal de lære at klare sig og sine, og det er anledningen til, at vi fra konservativ side har valgt den stillingtagen.
Der er også alt for mange usikkerheder i den flygtningesituation, vi har i Danmark på det her område.
Der er masser af kommuner, der står over for ikke at ville modtage flygtninge på nuværende tidspunkt, fordi man forventer, at der kommer en løsning.
Vi vil ikke, som Det Radikale Venstre gjorde, tage de mennesker som gidsler i den her sag, og derfor ønsker vi, at der bliver en afslutning på udlændingepakken.
Derfor har vi som sagt valgt at stemme for ændringerne i udlændingeloven og undlade at stemme til integrationsloven.